Raaisel oor Texas-tier opgelos - Maroela Media
Raaisel oor Texas-tier opgelos
Polisiebeamptes in Conroe in die Amerikaanse deelstaat Texas het Donderdag 'n vreemde versoek ontvang toe verskeie inwoners aangemeld het dat 'n tier los in die strate rondloop.
Die beamptes het dierehanteerders ontbied wat gehelp het om die tierwyfie te vang. Die tier het 'n halsband en leiband aangehad wat die vermoede geskep het dat sy iemand se troeteldier is. Die Conroe-polisie het foto's van die tier op sosiale media gedeel en die eienaars versoek om hulle te kontak.
Volgens CNN is die raaisel binne 'n dag opgelos. 'n Polisiewoordvoerder het aan die nuusagentskap gesê dat die tier een van die diere is wat uit 'n nabygeleë reddingsplaas ontruim moes word weens erge vloede in die gebied. Die tier se hanteerder het glo die dier aan 'n inwoner in Conroe toevertrou, wat nie geweet het hoe om na die tier om te sien nie en die tier het ontsnap.
Die tier is intussen na 'n plaaslike diereskuiling geneem. CNN berig die betrokkenes in die saak kan moontlik beboet word omdat hulle die tier sonder die nodige permitte aangehou het.